
Az Állami Számvevőszék szerkezeti átalakulásának összehasonlító elemzése

Kulcsszavak: alaptörvény; ÁSZ; ellenőrzés; stratégia
2011. április 25-ével elkészült Magyarország Alaptörvénye. Az új alkotmányos illetve a hozzá szorosan kapcsolódó, változó jogi és gazdasági környezet szükségessé tette az Állami Számvevőszék jogharmonizációját. Az első sarkalatos törvényként a 2011. évi LXVI. az Állami Számvevőszékről szóló törvény lépett életbe. A jogi és szervezeti átalakulás tekintetében új stratégia kialakítása vált szükségessé. Az Állami Számvevőszék stratégiájában küldetéseként határozta meg, hogy „szilárd szakmai alapokon álló, értékteremtő ellenőrzéseivel előremozdítsa a közpénzügyek átláthatóságát, rendezettségét, és hozzájáruljon a jó kormányzáshoz”.
Az ÁSZ stratégia alappilléreire építkezve, a megújulás során olyan számvevőszék létrehozását tűzte ki célul a szervezet, amely képes alkalmazkodni a megváltozott környezet kihívásaihoz, és képes alkalmazni a legújabb ellenőrzési módszereket, amik biztosítják a közpénzügyek átláthatóságát.
A törvény hatálybalépését követően az ÁSZ álláspontja szerint, megszűnt a következmények nélküli ellenőrzések időszaka. Ennek tükrében, a pályamunka célkitűzése, hogy megállapítsa, az Állami Számvevőszék szervezeti átalakulása milyen mértékben járult hozzá a közpénzügyek ellenőrzésének átláthatóságához, és mennyiben bánik célszerűen a rábízott közpénzzel.
Az újraértelmezett szervezet, a témaválasztástól kezdődően az ellenőrzés folyamatán keresztül, a végső hasznosulással, és a szükséges intézkedésekkel bezáróan teljes mértékben megújult. Ezzel párhuzamosan az intézmény támogató osztályai átalakításra kerültek, továbbá a lineáristól eltérően egy egymásra épülő mátrix szerkezetű szervezet kialakításával az erőforrás tervezés is alapjaiban megváltozott.
A pályamunka által megfogalmazott cél elérésének érdekében, összehasonlító elemzés keretein belül, azt vizsgálja, hogy mindezen változások milyen mértékű hatékonyságot értek el a szervezet működésének racionalizálása során. Ezek feltárása érdekében összehasonlításra kerülnek az ÁSZ működését szabályozó régi és új törvények, valamint az elavult és aktualizált intézményi környezetet meghatározó belső szabályzatok, elnöki utasítások.
A végső következtetés azt helyezi középpontba, hogy a szervezeti megújulás milyen mértékben felel meg az ÁSZ stratégia célkitűzéseinek, és hogy valóban megszűnt-e a következmények nélküli ellenőrzések időszaka.



